### Beslutning

Godkendt.

Afbud: Gunner Frandsen, Tove Steffensen (Stedfortræder: Natasha Jensen)

### Sagsfremstilling

## Resume og sagens baggrund

Med baggrund i den opmærksomhed, der har været omkring formålet med og indsatsen og salg af mad i Det sociale Medborgerhus i de seneste år, er der foretaget en grundig juridisk udredning af rammerne for tilbuddet, som danner grundlag for nogle anbefalinger for tilbuddet fremover. Dette med henblik på at tydeliggøre rammerne for Det sociale Medborgerhus.

Med nedenstående anbefalinger tydeliggøres hjemmelgrundlaget for Det sociale Medborgerhus fremover.

## Indstillinger

Direktøren indstiller, at der træffes beslutning om hjemmelgrundlaget for Det sociale Medborgerhus jf. de i sagsfremstillingen angivne anbefalinger.

## Behandling

Socialudvalget, Økonomiudvalget og Kommunalbestyrelsen.

## Sagsfremstilling

Det sociale Medborgerhus er etableret tilbage i starten af 1990´erne med juridisk hjemmel i den tidligere § 88 i Serviceloven. Serviceloven er imidlertid blevet revideret siden, så for at sikre at Det sociale Medborgerhus, herunder formålet og indsatsen i forhold til målgruppen, funderes på det rette nutidige juridiske hjemmelgrundlag i Serviceloven skal der træffes beslutning om dette.

Målgruppen for indsatsen i Det sociale Medborgerhus er kommunens mest udsatte voksne borgere, som er – eller på vej til at blive – udfordret med ofte svære og komplekse udfordringer, bl.a. hjemløshed, psykiske/psykiatriske lidelser, alkohol- og stofmisbrug, social og økonomisk udsathed, kriminalitet og lignende. Tilbuddet er et åbent, uvisiteret – og hvis ønsket anonymt – lavtærskeltilbud og indsatsen i Det sociale Medborgerhus er skadesreducerende og forebyggende i forhold til målgruppen.

Den sociale indsats i Det sociale Medborgerhus har i et åbent og rummeligt miljø som kerneopgave at tilbyde disse udsatte borgere bl.a. et passende billigt måltid i form af morgenmad og frokost, varme og omsorg, mulighed for tøjvask og bad, hjælp og vejledning til kontakt til offentlige myndigheder, fællesskab, samvær og forskellige aktiviteter og ture. Det sociale Medborgerhus samarbejder med husets støtteforening og andre relevante aktører om indsatsen til disse borgere.

På baggrund af ovenstående og den juridiske udredning og analyse anbefales det, at det politisk godkendes, at:

* Servicelovens § 104 om aktivitets- og samværstilbud udgør den fornødne og mest retvisende lovhjemmel for Det sociale Medborgerhus´ daglige drift. Det sociale Medborgerhus´ tilberedning af mad og kaffe/the og tilbud om socialt samvær og relevante aktiviteter til husets målgruppe ligger ligeledes indenfor rammerne af Servicelovens § 104.

Det sociale Medborgerhus står desuden for udbringning af mad til de få mest udsatte borgere i tilbuddets målgruppe, som på dagen eller kortere periodisk ikke kan komme i huset på baggrund af de udfordringer, der er forbundet til deres udsathed, fordi der også er knyttet en omsorgskontakt til disse borgere i forbindelse med udbringning af maden. Udbringning af mad til borgere efter Servicelovens § 83 henhører under Madservice efter bevilling, herunder også til udsatte borgere, der er berettiget til en sådan § 83-beviling. Der er iværksat et arbejde med at afklare, hvilke af de udsatte borgere, som Det sociale Medborgerhus, bringer mad ud til, der efter en individuel vurdering overgår til udbringning af mad fra Madservice, og hvor det afklares, hvordan der ellers sikres en supplerende omsorgskontakt til disse borgere.

Herudover står Det sociale Medborgerhus i et for dele af målgruppen aktiverende sigte for produktion og salg af mad og mødeforplejning til kommunens ansatte, hvilket også juridisk er fastlagt, ligger inde for kommunalfuldmagtens bestemmelser og bidrager til indtægter til opfyldelse af husets formål. Priserne for dette salg må dog ikke være konkurrenceforvridende.

## Økonomiske konsekvenser

Ingen.

## Socialudvalgets møde den 6. november 2024:

Anbefales, idet det er vigtigt for Socialudvalget at Medborgerhuset fungerer som beskrevet og med fokus på omsorgskontakt.

## Administrativ tilføjelse den 19. november 2024

Social-, Bolig- og Ældreministeriet har efter administrationens juridiske udredning og analyse rundsendt en orienteringsskrivelse, hvor ministeriet gør opmærksom på, at den vejledning til serviceloven § 104 som har afsæt i gældende lovgivning og som administrationen blandt andet har henholdt sig til i udredningen og analysen, efter ministeriets opfattelse er fejlagtig, idet den korrekte hjemmel for tilbud som Medborgerhuset jf. ministeriet er serviceloven § 79. Denne ændring af retstilstanden ændrer ikke på det materielle indhold af administrationens analyse eller sagsfremstillingen i øvrigt. Det er alene en formel ændring af retsgrundlaget fra § 104 til § 79.

På baggrund af ovenstående anbefales det, at følgende besluttes og protokolleres:”Medborgerhuset drives med hjemmel i servicelovens § 79 om almene tilbud.”

### Sagens forløb

20/11/2024 Økonomiudvalget
Anbefales.

Afbud: Christoffer Lassen